\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_\_\_\_

Številka: 090-46/2023/2

Datum: 23. 3. 2023

Zadeva: Posredovanje informacij javnega značaja – mnenje ministrstva

Zveza: vaš dopis z dne 13. 3. 2023

Spoštovani,

prejeli smo vaš dopis, kjer nas obveščate, da ste na podlagi Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), prejeli zahtevek za dostop do informacij javnega značaja, ki vsebuje tudi zahtevo po izvorni kodi dveh aplikacij. Zanima vas, ali obstajajo kakšne splošne smernice za take primere, saj zadeva ni "open source" (lastnik je sedaj Ministrstvo za okolje, podnebje in energijo (ministrstvo), ni pa posebej definirana kot "poslovna skrivnost" oziroma tudi nima nobene stopnje tajnosti.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ, posreduje neobvezno pravno mnenje, ki temelji na domnevi, da so bile s pogodbo na ministrstvo poleg lastninske pravice skladno z Zakonom o avtorski in sorodnih pravicah (ZASP)[[2]](#footnote-2) izključno prenesene tudi določene materialne avtorske pravice (avtorske pravice). ZASP vsebuje natančne določbe glede računalniških programov v 2. oddelku Posebnih določb o avtorskem delu.

ZDIJZ določa, da je **informacija javnega značaja** informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva, ki ga je organ izdelal sam, v sodelovanju z drugim organom, ali pridobil od drugih oseb.

Aplikacija (aplikativni sistem, aplikativna programska oprema, računalniški program) je informacijska podpora enemu ali več poslovnim procesom (funkcijam), ki je zaščitena z avtorskimi pravicami. Glede na to, da ste zapisali, da ste »lastniki« aplikacije, domnevamo, da so bile v konkretnem primeru s pogodbo prenesene materialne avtorske pravice, ki vam omogočajo razpolaganje z aplikacijo. S tem je imetnik avtorskih pravic (pogovorno »lastnik«) postal nosilec premoženjskih upravičenj na avtorskem delu – izvorni kodi. Izvor ali izvorna koda je celota programskih navodil v izvirni obliki, ki običajno vključuje tudi pripadajočo tehnično dokumentacijo, ki opisuje namen programske opreme. Izvorna koda je torej nastavljena kot niz človeku berljivih navodil, ki jih lahko računalnik po prevajanju ali interpretaciji izvede. Oblika pa je takšna, da [programer z znanjem in izkušnjami](https://sl.itpedia.nl/2019/07/12/wat-is-het-verschil-tussen-software-engineering-en-programmeren/) uporabljenega programskega jezika lahko tudi spremeni, ne le ponovno uporabi programsko opremo.

Izvorna koda se kot del aplikacije v knjigovodski evidenci ministrstva (samostojni proračunski uporabnik) vodi kot neopredmeteno (dolgoročno) osnovno sredstvo, ki pa je res v obliki elektronskega zapisa. Ker je izvorna koda tako premoženje samo po sebi, je ni mogoče šteti kot »informacijo« v smislu ZDIJZ, katerega namen je »zagotoviti javnost in odprtost delovanja organov ter omogočiti uresničevanje pravice fizičnih in pravnih oseb, da pridobijo informacije javnega značaja«. Tudi knjige, s katerimi razpolagajo državni organi, niso »informacije« v smislu ZDIJZ in jih kot takšnih ni mogoče kopirati. Posredovanje izvorne kode aplikacije, ki jo uporablja ministrstvo, in ki v osnovi ni bila razvita za široko uporabo »v odprtokodni obliki« bi bilo v določenih primerih lahko problematično tudi z varnostnega vidika, saj bi pomenilo varnostno tveganje za delovanje aplikacije in posledično tveganje za nastanek škode/motnje za delovni proces organov javne uprave, torej v škodo javnega interesa. So pa kot informacije javnega značaja dosegljive določene informacije oziroma dokumenti v zvezi z nabavo posamezne aplikacije oziroma z izvedbo javnega naročila za nakup konkretnih aplikacij/programske opreme.

Na koncu vas obveščamo, da splošne usmeritve glede izvorne kode aplikacij še niso bile pripravljene, bomo pa na podlagi vašega primera sprožili ustrezne aktivnosti v smislu sprejema enotnih smernic glede izvorne kode in izvajanja nadzora nad spoštovanjem pravil.

O uporabi instituta poslovne skrivnosti v postopkih po ZDIJZ, si lahko preberete na spletni strani Službe za transparentnost, integriteto in politični sistem[[3]](#footnote-3), kjer so objavljena mnenja, pojasnila in odgovori na vprašanja posameznih zavezancev.

Lep pozdrav,

Pripravil: Mateja Mahkovec

Ciril Repnik generalna direktorica

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [16/07](http://www.uradni-list.si/1/objava.jsp?sop=2007-01-0717) – uradno prečiščeno besedilo, [68/08](http://www.uradni-list.si/1/objava.jsp?sop=2008-01-2962), [110/13](http://www.uradni-list.si/1/objava.jsp?sop=2013-01-4030), [56/15](http://www.uradni-list.si/1/objava.jsp?sop=2015-01-2358), [63/16](http://www.uradni-list.si/1/objava.jsp?sop=2016-01-2683) – ZKUASP, [59/19](http://www.uradni-list.si/1/objava.jsp?sop=2019-01-2613) in [130/22](http://www.uradni-list.si/1/objava.jsp?sop=2022-01-3087). [↑](#footnote-ref-2)
3. <https://www.gov.si/teme/informacije-javnega-znacaja/>. [↑](#footnote-ref-3)